和王希夷廬陵觀梅
作者：金履詳
朝代：宋

paragraphs: 歲寒堂前桂樹秋，秋風浩蕩君西遊。
羨君充此四方志，望塵何異登瀛洲。
人生難得心相識，況君與我心相得。
君心誰似惟梅花，雪霜不改馨香德。
顧我思君日幾尋，歲寒又見梅花春。
見梅不見故人面，空詠梅花如故人。
月明千里雖同致，疇昔追隨今少異。
始信燈窗朝暮同，此會人生良匪易。
噫吁嘻，安得彼此長似歲寒枝，清芬處處同襟期。